Ap og LO advarer: Håndteringen av flyktningene truer «den norske modellen»

GOL (Aftenposten) LO og Arbeiderpartiet frykter at flyktningene som kommer til Norge kan føre til et todelt arbeidsliv, og på sikt true hele måten samfunnet er engasjert på.

Ap-sekretær Kjersti Stenseng har mange spørsmål og få svar om flyktningene. Gunnar Kagge

18. nov. 2015 14:10 Sist oppdatert 18. november 2015

— Vi kan få et todelt arbeidsmarked og en ny underklasse, sier Kjersti Stenseng til Aftenposten.

Hun er partisekretær i Arbeiderpartiet. Onsdag talte hun til LOs fremste tillitsvalgte i offentlig sektor, som er samlet til kartellkonferanse på Gol. Flyktningstrømmen fikk stor plass i talen hennes. Hun lekset opp trusselen mot samfunnet, med todelt arbeidsmarked, der de svakeste kommer svært dårlig ut, sosial dumping og arbeidslivskriminalitet.

— Jeg snakker med ordførere hver dag, de står i en ekstremt vanskelig situasjon. Først og fremst gjelder det de grunnleggende behovene til dem som kommer.

— Det kan bli et C- og D-lag i arbeidslivet, sier partileder Jonas Gahr Støre.

— Dette blir krevende, om man gir inntrykk av at det er enkelt, blir det vanskeligere, sier han.

- Arbeid er nøkkelen

Stenseng ser at problemet ikke er løst når flyktningene har mat og tak over hodet.

— Det kan øke presset på den norske arbeidslivsmodellen. Vi må finne svar på dette, sier hun.

LO-leder Gerd Kristiansen er minst like bekymret. Hun vil at fagorganisasjonene, arbeidsgiverne og Regjeringen snarest setter seg ned for å forsøke å finne svaret på hvordan flyktningene skal integreres.

— Arbeid er nøkkelen, det vet vi, sier hun.

- Men i et land der Rema i Porsgrunn får 400 søkere til en deltidsjobb, hvordan skal dere klare det?

— Det må vi finne ut av. Foreløpig har vi ikke svar. Men vi må se på tiltakspakker, opplæring og ikke minst kompetansekartlegging.

- Må unngå konflikter

— Det er viktig å huske at ledigheten først og fremst vokser i Rogaland. I andre fylker synker den. Og vi trenger flere hender i fremtiden, sier partisekretær Stenseng.

- Hvordan skal arbeidslivet klare å ta opp så mange, uten at det blir press på lønningene?

— Det må vi klare. Vi kan ikke gi opp troen på at vi skal ha et høyt lønnsnivå og små forskjeller. Og vi må unngå konflikter, Vi vet jo at vi trenger folk i fremtiden, svarer LO-lederen.

Partilederen mener vi må tenke nytt om veiene inn i arbeidslivet, der opplæring og introduksjon til hverdagslivet kombineres. Han mener det er viktig at de som kommer raskt forstår innholdet i "gjør din plikt og krev din rett", så føyer han til: "I den rekkefølgen".

— Vi kan få et press på lønnene. Men jeg håper at arbeidsgiverne ser forbi den kortsiktige gleden over billig arbeidskraft. De er heller ikke tjent med sosial dumping og lavere produktivitet, sier LO-lederen.

På spørsmål om hvordan man skal få det til, svarer Gerd Kristiansen:

— Jeg har ikke lyst til å være bastant. Statsministeren har allerede invitert oss til å snakke om det, og det er slik vi gjør det her i landet, selv om det ikke er sikkert at vi er enige om alt.

Se også: Dette er hverdagen til 1000 flyktninger på mottaket i Råde.

— Det kan håndteres

Leder i Norsk Folkehjelp, Liv Tørres, mener at utfordringene med flyktningene kan håndteres. Men at man allerede burde begynt med den langsiktige planleggingen av hvordan de skal hjelpes inn i arbeidsmarkedet. Hun har selv kontakt med høyt utdannede flyktninger, som forteller at ingen i Norge har spurt om hva de kan og hvordan de kan bidra.

— Vi må kartlegge hva de kan. Mange kommer med papirer på utdannelsen sin, sier hun.

— Kanskje er det snakk om 100.000 over ikke veldig lang tid. Men vi vet at noen sektorer i samfunnet kommer til å trenge arbeidskraft. Da må partene i arbeidslivet og Regjeringen sette seg ned nå, de burde gjort det i går, og diskutere hvordan de skal kanaliseres inn i disse jobbene.

Hun mener det er på høy tid med en offentlig utredning, der landets beste forskere på arbeidsmarkedet redegjør for hvordan utfordringene kan møtes.

Fakta Tilleggsnummeret Forslaget fra Regjeringen om økte bevilgninger på statsbudsjettet til den økte innvandringen har fått navnet Tilleggsnummeret.Slik fordeles Regjeringens omfordeling på forslaget til statsbudsjettet for 2016 og finansiering av tilstrømningen av flyktninger og asylsøkere.Milliarder kroner Økt bruk av avkastningen fra Oljefondet1,2Omdisponeringer på bistandsbudsjettet4,2Reduksjoner av utgiftene i budsjettforslaget2,3Redusere skattelettelser1,8Sum9,5Kilde: Finansdepartementet Vis mer

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding